Գրանադա ՖԱ

«Գրանադա» () — իսպանական ֆուտբոլային ակումբ Գրանադա քաղաքից։ Հիմնադրվել է 1931 թվականի ապրիլի 14-ին, տնային մարզադաշտն է Լոս Կարմենեսը։ Լավագույն արդյունքը Լա Լիգայում եղել է 6-րդ տեղը երկու անգամ, իսկ Կոպա դել Ռեյի 1958-59 մրցաշրջանում հասել է եզրափակիչ։

Գրանադան երրորդ անդալուսական ակումբն է Բետիսից և Սևիլյայի հետո, որը հանդես է եկել Լա Լիգայում, 1941–42 մրցաշրջանում։ Ակումբը Առաջին դիվիզիոնի միավորների պատմական դասակարգման աղյուսակում 24-րդն է, որտեղ հանդես է եկել 20 մրցաշրջան և 2 անգամ զբաղեցրել է 6-րդ հորիզոնականը։

Պատմություն
Գրանադա Կլաբ դե Ֆուտբոլը հիմնադրվել է 1931 թվականի ապրիլի 14-ին, սկզբում որպես Ռեկրատիվո դե Գրանադա։ Առաջին նախագահը եղել է Խուլիո Լոպես Ֆերնանդեսը։

Առաջին հանդիպումը անցկացրել է Դեպորտիվո Խեանի դեմ, որտեղ հաղթել է 2-1 հաշվով։ Առաջին գոլը հանդիպման ժամանակ և ակումբի պատմության մեջ հեղինակել է Անտոնիո Բոմբիլարը։ 1931-32 մրցաշրջանում ակումբը հաղթել է Տերսերա տարածքային – Սուր տարածաշրջան առաջնությունում։

Մի քանի փորձից հետո 1941-42 մրցաշրջանում ակումբն իր նորամուտը նշեց Լա Լիգայում։ Մինչև 80-ականները ակումբը խաղաց Լա Լիգայում և Սեգունդա դիվիզիոնում։ Ակումբի ոսկե դարաշրջանը 1970-ականներն էին, որի ընթացքում ակումբը Լա Լիգայում երկու անգամ գրավեց 6-րդ հորիզոնականը (1971–72, 1973–74).

1959 թվականին Գրանադան ունեցավ իր ամենամեծ հաջողությունը` հասնելով Կոպա դել Գեներալիսիմոյի (հետագայում Կոպա դել Ռեյ) եզրափակիչ։ Եզրափակչում ակումբը պարտվեց Բարսելոնային 4–1 հաշվով։

1980-ականներին Գրանադան ունեցավ մի քանի հաջող մրցելույթներ երկրորդ դիվիզիայում, բայց մրցաշրջանների մեծ մասը անցկացրեց Սեգունդա դիվիզիոն Բ-ում, անգամ դուրս մնաց ևս մեկ մակարդակ ցածր 2002-03 մրցաշրջանում, քանի որ ֆուտբոլիստները աշխատավարձ չէին ստանում։ Չորս մրցաշրջան անցկացնելով չորրորդ դիվիզիոնում Ռեալ Մադրիդի նախկին նախագահ Լորենսո Սանսը իր որդու հետ ժամանեց ակումբ։ Նրանց օգնությամբ ակումբը նորից բարձրացավ երրորդ դիվիզիա, սակայն ուներ մեծ ֆինանսական դժվարություններ։

2009 թվականի հուլիսին ակումբը փակման վտանգի առաջ կանգնեց ֆինանսական խանդիրների պատճառով։ Ճգնաժամը լուծվեց Ուդինեզեի հետ համագործակցության պայմանագիր կնքելուց հետո, և իտալական ակումբը երիտասարդ ֆուտբոլիստներ տրամադրեց ակումբին։ 2009-10 մրցաշրջանի արդյունքով Գրանադան դուրս եկավ Սեգունդա դիվիզիոն 22 տարի անց։

2010-11 մրցաշրջանում Գրանադան Սեգունդա դիվիզիոնում զբաղեցրեց 5-րդ հորիզոնականը։ Փլեյ օֆֆերի արդյունքով Գրանադան 35 տարվա ընդմիջումից հետո վերադարձավ Լա Լիգա։

2016-17 մրցաշրջանում Գրանադան Լա Լիգայում զբաղեցրեց վերջին 20-րդ հորիզոնականը և տեղափոխվեց Սեգունդա դիվիզոն

Ծանոթագրություններ 

Իսպանական ֆուտբոլային ակումբներ
Սեգունդայում եղած ակումբներ